
Εγκύκλιος ΧΧ/2026


Προς Προσωπικό Τμήματος Φορολογίας  



Θέμα: Άσκηση επαγγέλματος ή επιτηδεύματος στην Δημοκρατία και 
παροχή υπηρεσιών ψυχαγωγίας που προκύπτουν από παραστάσεις στη Δημοκρατία
(ο περί Φορολογίας του Εισοδήματος Νόμος, άρθρο 23) 


Η παρούσα εγκύκλιος παρέχει διευκρινήσεις αναφορικά με τον φορολογικό χειρισμό:
(1) ακαθάριστου εισοδήματος το οποίο αποκτά άτομο το οποίο δεν είναι κάτοικος στη Δημοκρατία από την άσκηση στη Δημοκρατία οποιουδήποτε επαγγέλματος ή επιτηδεύματος, 
(2) αμοιβής προσώπων, τα οποία δεν είναι κάτοικοι στη Δημοκρατία, που παρέχουν υπηρεσίες ψυχαγωγίας στο κοινό, 
σύμφωνα με τις διατάξεις του Άρθρου 23 του περί Φορολογίας του Εισοδήματος Νόμου Αρ. 118(Ι)/2002, όπως έχει τροποποιηθεί (στο εξής ο «περί ΦΕ Νόμος»).
2. Οι θεματικές που αναλύονται στην παρούσα εγκύκλιο είναι οι ακόλουθες:
(1) ΜΕΡΟΣ Ι - Πρόσωπα τα οποία υπόκεινται στις διατάξεις του Άρθρου 23 του περί ΦΕ Νόμου 
(2) ΜΕΡΟΣ ΙΙ - Ορισμοί
(3) ΜΕΡΟΣ ΙΙΙ- Εφαρμογή των διατάξεων του Άρθρου 23 του περί ΦΕ Νόμου σχετικά με την άσκηση επαγγέλματος ή επιτηδεύματος στη Δημοκρατία  
(4) ΜΕΡΟΣ ΙV - Εφαρμογή των διατάξεων του Άρθρου 23 του περί ΦΕ Νόμου σχετικά με υπηρεσίες ψυχαγωγίας στο κοινό που προκύπτουν μέσω παραστάσεων στη Δημοκρατία
(5) ΜΕΡΟΣ V - Διαδικασία πληρωμής και σχετικές δηλώσεις


Μέρος Ι. 	Πρόσωπα τα οποία υπόκεινται στις διατάξεις του Άρθρου 23 του περί ΦΕ Νόμου
3. Οι διατάξεις του Άρθρου 23 του περί ΦΕ Νόμου εφαρμόζονται στις ακόλουθες περιπτώσεις:
(1) Σε άτομα τα οποία δεν είναι κάτοικοι στη Δημοκρατία που ασκούν οποιοδήποτε επάγγελμα ή επιτήδευμα στη Δημοκρατία με φυσική παρουσία, και
(2) Σε πρόσωπα και οποιοδήποτε θεατρικό ή μουσικό όμιλο ή άλλης ομάδας προσώπων τα οποία δεν είναι κάτοικοι στη Δημοκρατία και παρέχουν υπηρεσίες ψυχαγωγίας στο κοινό ή πραγματοποιούν παραστάσεις στη Δημοκρατία, περιλαμβανομένων ποδοσφαιρικών ομάδων και άλλων αθλητικών αποστολών από το εξωτερικό.
Μέρος ΙΙ.	Ορισμοί
4. «Επάγγελμα ή επιτήδευμα»: Για σκοπούς του Άρθρου 23 του περί ΦΕ Νόμου, ο όρος «επάγγελμα ή επιτήδευμα» ερμηνεύεται ευρέως και περιλαμβάνει κάθε εργασία, ειδικότητα, επαγγελματική δραστηριότητα, επιχειρηματική δραστηριότητα, επιστημονική απασχόληση, τεχνική δραστηριότητα ή άλλη οικονομική δραστηριότητα που ασκείται με σκοπό την απόκτηση εισοδήματος.
Ο όρος περιλαμβάνει, μεταξύ άλλων:
· Καθηγητές και εκπαιδευτές
· Ιατρούς και άλλους επαγγελματίες υγείας
· Δικηγόρους
· Αρχιτέκτονες, πολιτικούς μηχανικούς, τοπογράφους και λοιπούς μηχανικούς
· Λογιστές και φορολογικούς συμβούλους
· Συμβούλους επιχειρήσεων
· Πληροφορικούς και προγραμματιστές λογισμικού
· Τεχνικούς και ειδικούς συντήρησης εξοπλισμού
· Ερευνητές και επιστήμονες
· Επαγγελματίες που παρέχουν εξειδικευμένες, επιστημονικές ή τεχνικές υπηρεσίες
· Μεταφραστές, διερμηνείς και επιμελητές κειμένων
· Δημοσιογράφους, συγγραφείς και δημιουργούς περιεχομένου
· Γεωπόνους και περιβαλλοντικούς συμβούλους
· Εμπειρογνώμονες οποιασδήποτε ειδικότητας
· Πρόσωπα με καθήκοντα διοικητικής και υποστηρικτικής φύσης σε σχέση με παροχή υπηρεσιών ψυχαγωγίας (βλέπε παρ.5 πιο κάτω)





5. «Πρόσωπα που παρέχουν υπηρεσίες ψυχαγωγίας στο κοινό» θεωρούνται φυσικά ή νομικά πρόσωπα που πραγματοποιούν καλλιτεχνικές, ψυχαγωγικές ή παρόμοιας φύσης εμφανίσεις ή / και παραστάσεις ενώπιον κοινού, συμπεριλαμβανομένων αθλητικών αποστολών. Η έννοια ερμηνεύεται ευρέως και ενδεικτικά περιλαμβάνει: 
Φυσικά πρόσωπα:

· Τραγουδιστές
· Μουσικοί
· Ηθοποιοί θεάτρου
· Ηθοποιοί κινηματογράφου
· Ηθοποιοί τηλεόρασης
· Κωμικοί
· Παρουσιαστές ψυχαγωγικών εκδηλώσεων
· DJ
· Χορευτές
· Καλλιτέχνες τσίρκου
· Ταχυδακτυλουργοί
· Performers σε καλλιτεχνικές ή ψυχαγωγικές εκδηλώσεις
Νομικά πρόσωπα ή οργανωμένα σχήματα ή όμιλοι ή άλλη ομάδα προσώπων:
· Εταιρείες παραγωγής οι οποίες πραγματοποιούν παραστάσεις
· Θεατρικοί οργανισμοί
· Μουσικά συγκροτήματα
· Ορχήστρες
· Χορωδίες
· Θίασοι
· Χορευτικά συγκροτήματα

Δεν περιλαμβάνονται στα Πρόσωπα που παρέχουν υπηρεσίες ψυχαγωγίας στο κοινό πρόσωπα των οποίων τα καθήκοντα αναφορικά με τις υπηρεσίες ψυχαγωγίας είναι διοικητικής και υποστηρικτικής φύσης. Ενδεικτικά δεν περιλαμβάνονται:
· Εικονολήπτες 
· Παραγωγοί
· Σκηνοθέτες
· Χορογράφοι
· Τεχνικοί φωτισμού
· Τεχνικοί ήχου
· Ενδυματολόγοι
· Μακιγιέρ και κομμωτές
· Προσωπικό ασφαλείας
· Stage managers
· Road crew μουσικών συγκροτημάτων
· Διοικητικό προσωπικό 
· Προσωπικό υποστήριξης εκδηλώσεων  
6. «Αθλητικές αποστολές» περιλαμβάνουν μεμονωμένους αθλητές, αθλητικές ομάδες ή οργανωμένες αντιπροσωπείες που μεταβαίνουν στη Δημοκρατία για συμμετοχή σε αθλητικές διοργανώσεις, αγώνες, επιδείξεις, τουρνουά ή άλλες αθλητικές εκδηλώσεις ανεξαρτήτως αν είναι επαγγελματικού ή ερασιτεχνικού χαρακτήρα.
Ενδεικτικά περιλαμβάνονται:
· Αθλητές στίβου (π.χ. Δρομείς, άλτες κτλ.)
· Κολυμβητές 
· Ποδοσφαιριστές
· Αθλητές πολεμικών τεχνών
· Αντισφαιριστές 
· Οδηγοί αγωνιστικών οχημάτων
· Αναβάτες ιπποδρομιών 
· Γκολφέρ 
· Παίκτες κρίκετ
· Ποδηλάτες

7. «Όμιλος ή άλλη ομάδα προσώπων» ερμηνεύεται ευρέως και περιλαμβάνει κάθε σύνολο φυσικών ή/και νομικών προσώπων το οποίο δρα συλλογικά για την παροχή υπηρεσιών ψυχαγωγίας στο κοινό ή για τη συμμετοχή σε αθλητικές αποστολές ανεξάρτητα εάν έχει νομική προσωπικότητα ή όχι.
8. «Παραστάσεις» ερμηνεύεται ευρέως και περιλαμβάνει κάθε εμφάνιση, παρουσίαση, εκτέλεση, συμμετοχή ή δραστηριότητα που λαμβάνει χώρα ενώπιον κοινού ή στο πλαίσιο εκδήλωσης από πρόσωπο που παρέχει υπηρεσίες ψυχαγωγίας στο κοινό ή συμμετέχει σε αθλητική αποστολή.
9. Η έννοια των παραστάσεων δεν περιορίζεται σε θεατρικές, μουσικές η αθλητικές αποστολές, αλλά καθορίζεται ανάλογα με:
(1) την ιδιότητα του προσώπου που παρέχει τις σχετικές υπηρεσίες· και
(2) τη φύση των δραστηριοτήτων που ασκεί το συγκεκριμένο πρόσωπο.
Ως εκ τούτου, οι παραστάσεις δύνανται να περιλαμβάνουν, μεταξύ άλλων:
· θεατρικές παραστάσεις
· μουσικές συναυλίες
· χορευτικές παραστάσεις
· ζωντανές διαδικτυακές, τηλεοπτικές ή ραδιοφωνικές μεταδόσεις στη Δημοκρατία ή / και εκτός Δημοκρατίας εμφανίσεων προσώπου, οι οποίες είναι ψυχαγωγικού χαρακτήρα και πραγματοποιούνται με φυσική παρουσία του προσώπου στη Δημοκρατία.
· εμφανίσεις καλλιτεχνών σε ψυχαγωγικές ή / και φιλανθρωπικές ή / και οποιουδήποτε άλλου τύπου εκδηλώσεις (περιλαμβανομένων εταιρικών πάρτυ, γάμων κ.λ.π.)
· παραστάσεις τσίρκου
· κωμικές παραστάσεις
· αθλητικούς αγώνες
· αθλητικές επιδείξεις
· τουρνουά και λοιπές αθλητικές διοργανώσεις
10. «Ακαθάριστο εισόδημα», «ακαθάριστες εισπράξεις»  και «αμοιβή» σημαίνει το συνολικό ποσό του εισοδήματος ή της αντιπαροχής ή της αμοιβής (χρηματικής ή άλλης μορφής) που αποκτάται από το πρόσωπο σχετικά με τις δραστηριότητες που άσκησε στη Δημοκρατία ή / και τις παραστάσεις που πραγματοποίησε στη Δημοκρατία, πριν από την αφαίρεση οποιωνδήποτε εξόδων. Εισόδημα θεωρείται γενικά ότι αποκτάται σχετικά με τις δραστηριότητες που ασκούνται στη Δημοκρατία όταν δεν μπορεί εύλογα να υποστηριχθεί ότι το εισόδημα θα είχε αποκτηθεί εάν δεν είχαν ασκηθεί οι συγκεκριμένες δραστηριότητες.
11. Στο ακαθάριστο εισόδημα και τις ακαθάριστες εισπράξεις συμπεριλαμβάνονται πέραν της χρηματικής αμοιβής και η πληρωμή διαφόρων εξόδων που συνδέονται με τη δραστηριότητα που ασκείται στη Δημοκρατία ανεξάρτητα εάν τα σχετικά τιμολόγια ή αποδείξεις έχουν εκδοθεί στο όνομα του ατόμου που παρέχει υπηρεσίες ψυχαγωγίας στο κοινό. Ενδεικτικά, τέτοια έξοδα μπορεί να αφορούν διαμονή σε ξενοδοχείο, διατροφή, διακίνηση κ.α.. 
Παράδειγμα 
Συμφωνία διοργανωτή με καλλιτέχνη μη κάτοικο στη Δημοκρατία για αμοιβή του καλλιτέχνη €20.000,00  και υποχρέωση διοργανωτή κάλυψης των πιο κάτω εξόδων τα οποία δεν συμπεριλαμβάνονται στην αμοιβή :

· Αεροπορικά εισιτήρια
· Διαμονή
· Εσωτερικές μετακινήσεις σχήματος
· Διατροφή

Αν τα έξοδα αυτά κόστισαν στον διοργανωτή €5.000,00 τότε ο διοργανωτής της εκδήλωσης οφείλει να παρακρατήσει φόρο με συντελεστή 10% σύμφωνα με το Άρθρο 23 του περί ΦΕ Νόμου και ΓεΣΥ στο σύνολο της αμοιβής η οποία αποτελείται από:
  
Αμοιβή €20.000,00
Πληρωμή εξόδων €5.000,00

Σύνολο αμοιβής €25.000,00

12. Στο ακαθάριστο εισόδημα και τις ακαθάριστες εισπράξεις περιλαμβάνονται, μεταξύ άλλων:
· αμοιβή για την παροχή υπηρεσιών
· αμοιβή συμμετοχής σε παραστάσεις ή εκδηλώσεις
· αμοιβή εμφάνισης (appearance fees)
· αμοιβή συμμετοχής σε αγώνες ή διοργανώσεις
· bonus ή πρόσθετη αμοιβή που συνδέεται με τη συγκεκριμένη δραστηριότητα
· αμοιβή από προωθητικές ή διαφημιστικές δραστηριότητες στον βαθμό που συνδέονται άμεσα με την καλλιτεχνική ή αθλητική εμφάνιση στη Δημοκρατία
· αμοιβή ή/και δικαιώματα για τη ζωντανή μετάδοση στη Δημοκρατία ή/και εκτός Δημοκρατίας της καλλιτεχνικής ή αθλητικής εμφάνισης που πραγματοποιείται στη Δημοκρατία.
13. «Αντιπρόσωπος» σημαίνει οποιοδήποτε φυσικό ή νομικό πρόσωπο που ενεργεί για λογαριασμό προσώπου, το οποίο εμπίπτει τους διατάξεις του Άρθρου 23, περιλαμβανομένων πρακτόρων, managers, εκπροσώπων καλλιτεχνών ή αθλητών, διοργανωτών, εταιρειών διαχείρισης ή άλλων ενδιάμεσων προσώπων που αναλαμβάνουν τη διαπραγμάτευση, σύναψη ή διαχείριση συμβάσεων ή την είσπραξη αμοιβών για λογαριασμό τους. Ωστόσο, δεν θεωρείται αντιπρόσωπος ένα πρόσωπο το οποίο εργοδοτεί άλλο πρόσωπο το οποίο ασκεί επάγγελμα ή επιτήδευμα ή παρέχει υπηρεσίες ψυχαγωγίας ως εργοδοτούμενος για λογαριασμό του πρώτου. 

Μέρος ΙΙΙ.	Εφαρμογή των διατάξεων του Άρθρου 23 του περί ΦΕ Νόμου σχετικά με την άσκηση επαγγέλματος ή επιτηδεύματος στη Δημοκρατία
14. Με βάση  τις πρόνοιες του Άρθρου 23 του περί ΦΕΝ, η παρακράτηση φόρου με συντελεστή 10% για την άσκηση επαγγέλματος ή επιτηδεύματος στη Δημοκρατία:
(1) εφαρμόζεται μόνο:
(i) για άτομα που δεν είναι κάτοικοι στην Δημοκρατία, και τα οποία
(ii) ασκούν επάγγελμα ή επιτήδευμα με φυσική παρουσία στην Δημοκρατία.
(2) εφαρμόζεται για πληρωμές που γίνονται σε πρόσωπο κάτοικο ή μη κάτοικο της Δημοκρατίας, η οποία λειτουργεί ως αντιπρόσωπος του ατόμου που αναφέρεται στην υποπαράγραφο (α).
(3) δεν εφαρμόζεται για πληρωμές που γίνονται προς αλλοδαπές εταιρείες / εργοδότες για παροχή υπηρεσιών από υπαλλήλους τους.
15. Σε περίπτωση που υφίσταται σε ισχύ Σύμβασης Αποφυγής Διπλής Φορολογίας («ΣΑΔΦ») μεταξύ της Κύπρου και του Κράτους στο οποίο το άτομο που ασκεί το επάγγελμα ή το επιτήδευμα έχει την φορολογική του κατοικία, οι διατάξεις της εν λόγω ΣΑΔΦ υπερισχύουν των διατάξεων του Άρθρου 23 του περί ΦΕ Νόμου.  Συνεπώς, οι πρόνοιες του Άρθρου 23 του περί ΦΕ Νόμου θα εφαρμοστούν στην έκταση που δεν παραβιάζονται οι πρόνοιες της ΣΑΔΦ. 
16. Σύμφωνα με τη Πρότυπη Σύμβαση του Οργανισμού Οικονομικής Συνεργασίας και Ανάπτυξης (OECD Model Tax Convention on Income and on Capital), το κράτος στο οποίο έχει την φορολογική κατοικία το άτομο που ασκεί το επάγγελμα ή το επιτήδευμα έχει το αποκλειστικό δικαίωμα φορολόγησης του σχετικού εισοδήματος, εκτός και αν οι δραστηριότητες του εν λόγω ατόμου δημιουργούν ή παρέχονται μέσω μόνιμης εγκατάστασης στο άλλο κράτος. Ωστόσο οι διατάξεις της κάθε ΣΑΔΦ ενδέχεται να διαφέρουν από τη Πρότυπη Σύμβαση του ΟΟΣΑ, οπότε ο φορολογικός χειρισμός καθορίζεται από τις συγκεκριμένες πρόνοιες της ισχύουσας ΣΑΔΦ.
17. [bookmark: _Ref239408662]Στην περίπτωση όπου άτομο μη κάτοικος της Δημοκρατίας αποκτά εισόδημα από την άσκηση επαγγέλματος ή επιτηδεύματος και οι σχετικές δραστηριότητες ασκούνται με φυσική παρουσία εν μέρει στη Δημοκρατία και εν μέρει εκτός Δημοκρατίας, ο φορολογικός χειρισμός θα πρέπει να εξετάζεται με βάση τις ιδιαιτερότητες και τα πραγματικά δεδομένα της κάθε περίπτωσης.
18. Ενδεικτικά, οι περιπτώσεις στις οποίες γίνεται αναφορά στην παράγραφο 17, περιλαμβάνουν άτομα τα οποία παρέχουν υπηρεσίες εξ αποστάσεως από το εξωτερικό και μεταβαίνουν στη Δημοκρατία για να εκτελέσουν μερικώς τις υπηρεσίες τους, όπως συμβούλους επιχειρήσεων που παρέχουν υπηρεσίες σε πελάτες στη Δημοκρατία τόσο κατά τη διάρκεια φυσικής παρουσίας τους στη Δημοκρατία όσο και εξ αποστάσεως από το εξωτερικό καθώς και τεχνικούς ή ειδικούς εμπειρογνώμονες, οι οποίοι παρέχουν υπηρεσίες τόσο από το εξωτερικό όσο και μέσω επιτόπιων επισκέψεων στη Δημοκρατία. Λόγω της πολυπλοκότητας που ενδέχεται να παρουσιάζουν τέτοιες περιπτώσεις, ιδίως ως προς τον καθορισμό του μέρους του εισοδήματος που συνδέεται με τις δραστηριότητες που ασκούνται στη Δημοκρατία, συνιστάται η υποβολή αίτησης για έκδοση φορολογικής γνωμάτευσης από το Τμήμα Φορολογίας, προκειμένου να επιβεβαιώνεται η ορθή φορολογική μεταχείριση.
Μέρος ΙV. 	Εφαρμογή των διατάξεων του Άρθρου 23 του περί ΦΕ Νόμου σχετικά με υπηρεσίες ψυχαγωγίας στο κοινό που προκύπτουν μέσω παραστάσεων στη Δημοκρατία	
19. Με βάση τις πρόνοιες του Άρθρου 23 του περί ΦΕ Νόμου, η παρακράτηση φόρου με συντελεστή 10% για την παροχή υπηρεσιών ψυχαγωγίας στο κοινό (συμπεριλαμβανομένων παραστάσεων από αθλητικές αποστολές) στη Δημοκρατία:
(1) εφαρμόζεται:
(i) για πρόσωπα, δηλαδή άτομα, εταιρείες ή άλλες ομάδες προσώπων, τα οποία δεν είναι κάτοικοι στην Δημοκρατία, και τα οποία
(ii) παρέχουν υπηρεσίες ψυχαγωγίας στο κοινό με φυσική παρουσία στην Δημοκρατία.
(2) εφαρμόζεται για πληρωμές που γίνονται σε πρόσωπο κάτοικο ή μη κάτοικο, το οποίο λειτουργεί ως αντιπρόσωπος προσώπου που αναφέρεται στην υποπαράγραφο (α).
20. Σε περίπτωση που υφίσταται σε ισχύ ΣΑΔΦ μεταξύ της Κύπρου και του Κράτους στο οποίο το άτομο που παρέχει υπηρεσίες ψυχαγωγίας έχει τη φορολογική του κατοικία, οι διατάξεις της εν λόγω ΣΑΔΦ υπερισχύουν των διατάξεων του Άρθρου 23 του περί ΦΕ Νόμου.  Συνεπώς, οι πρόνοιες του Άρθρου 23 του περί ΦΕ Νόμου θα εφαρμοστούν στην έκταση που δεν παραβιάζονται οι πρόνοιες της ΣΑΔΦ.
21. Σε περίπτωση όπου ένα πρόσωπο ασκεί πολλαπλούς ρόλους σε παράσταση που πραγματοποιείται στη Δημοκρατία, με ορισμένους εξ αυτών να εμπίπτουν στον  ορισμό «Πρόσωπα που παρέχουν υπηρεσίες ψυχαγωγίας στο κοινό» και άλλους όχι, (π.χ. σκηνοθέτης και ταυτόχρονα ηθοποιός), και το πρόσωπο λαμβάνει ένα συνολικό ποσό αμοιβής, θα πρέπει να εξετάζεται η φύση των δραστηριοτήτων που το συγκεκριμένο πρόσωπο ασκεί στη Δημοκρατία και οι διατάξεις του παρόντος Μέρους να εφαρμόζονται ανάλογα. Εάν οι δραστηριότητες του στη Δημοκρατία αφορούν κατά κύριο λόγο υπηρεσίες ψυχαγωγίας, η παρακράτηση εφαρμόζεται στο σύνολο του εισοδήματος. 
22. Σε περίπτωση όπου ένα συμβόλαιο προνοεί την καταβολή της αμοιβής ως ένα ενιαίο ποσό για την πραγματοποίηση μιας παράστασης, το οποίο αντιπροσωπεύει και την αμοιβή για υπηρεσίες που παρέχονται από πρόσωπα που δεν εμπίπτουν στον ορισμό των «Πρόσωπα που παρέχουν υπηρεσίες ψυχαγωγίας στο κοινό», ολόκληρη η αμοιβή θεωρείται ότι προέρχεται από πρόσωπα που παρέχουν υπηρεσίες ψυχαγωγίας στο κοινό και, ως εκ τούτου, εφαρμόζεται παρακράτηση επί του συνολικού ποσού. 
23. Σε περίπτωση όπου στο συμβόλαιο καθορίζεται ξεχωριστά η αμοιβή για άτομα / ρόλους / διαδικασία / λειτουργία ή όπου υπάρχουν ξεχωριστά συμβόλαια για την πραγματοποίηση μίας παράστασης, και το κάθε συμβόλαιο διέπει μια ξεχωριστή διαδικασία / λειτουργία, τότε το παρόν Μέρος εφαρμόζεται μόνο στην αμοιβή που αφορά στα «Πρόσωπα που παρέχουν υπηρεσίες ψυχαγωγίας στο κοινό».
24. Εάν άτομο το οποίο δεν είναι κάτοικος στην Δημοκρατία και συμμετέχει στην παροχή υπηρεσιών ψυχαγωγίας στο κοινό, αλλά δεν θεωρείται ως πρόσωπο που παρέχει υπηρεσίες ψυχαγωγίας σύμφωνα με τον ορισμό της παρούσας εγκυκλίου (π.χ. τεχνικός φωτισμού), τότε θεωρείται ότι ασκεί επάγγελμα ή επιτήδευμα στη Δημοκρατία και κατά συνέπεια εφαρμόζεται το Μέρος ΙΙΙ της παρούσας εγκυκλίου ανάλογα.
Μέρος V. 	Διαδικασία πληρωμής και σχετικές δηλώσεις

25. Για την καταβολή του οφειλόμενου φόρου, εφαρμόζονται οι πρόνοιες του Άρθρου 24 του περί ΦΕ Νόμου, σύμφωνα με τις οποίες, οποιοδήποτε πρόσωπο συνάπτει οποιαδήποτε σύμβαση[footnoteRef:1], περιλαμβανομένης και προφορικής συμφωνίας, με πρόσωπο για το οποίο εφαρμόζονται οι πρόνοιες του Άρθρου 23 του ιδίου Νόμου, οφείλει να παρακρατεί και να καταβάλλει στον Έφορο Φορολογίας φόρο με συντελεστή 10% υποβάλλοντας Δήλωση Παρακράτησης Φόρου και Εισφοράς ΓεΣΥ (Δήλωση D.A.S. – Deducted at Source) μέσω του συστήματος TFA (Tax For All) το αργότερο μέχρι το τέλος του μήνα που έπεται τον μήνα στον οποίο έγινε η παρακράτηση.  [1:  Σύμφωνα με τις πρόνοιες του άρθρου 24(1Α) του περί ΦΕ Νόμου, όταν το πρόσωπο που διενεργεί την πληρωμή δεν είναι κάτοικος στη Δημοκρατία και δεν έχει μόνιμη εγκατάσταση στη Δημοκρατία, και η πληρωμή επιβαρύνει συνδεδεμένο πρόσωπο το οποίο είναι κάτοικος της Δημοκρατίας ή έχει μόνιμη εγκατάσταση στη Δημοκρατία, ο φόρος παρακρατείται και καταβάλλεται στον Έφορο Φορολογίας  μαζί με τη δήλωση DAS από το συνδεδεμένο πρόσωπο.] 

26. Ειδικά στις περιπτώσεις παροχής υπηρεσιών ψυχαγωγίας στο κοινό και πραγματοποίησης παραστάσεων που διοργανώνονται και πραγματοποιούνται εξολοκλήρου από διοργανωτή που δεν είναι κάτοικος της Δημοκρατίας, ο οποίος  συνάπτει σύμβαση με οποιοδήποτε πρόσωπο κάτοικο της Δημοκρατίας που λειτουργεί πλατφόρμα πώλησης εισιτηρίων , το εν λόγω πρόσωπο κάτοικος της Δημοκρατίας έχει υποχρέωση να παρακρατεί και να καταβάλλει στον Έφορο Φορολογίας τον φόρο μαζί με τη Δήλωση DAS.
27. Στις περιπτώσεις που παρακρατείται φόρος σύμφωνα με τις πρόνοιες του Άρθρου 23 του περί ΦΕ Νόμου, το πρόσωπο με υποχρέωση παρακράτησης του φόρου οφείλει να εξετάζει κατά πόσον προκύπτει επίσης υποχρέωση παρακράτησης εισφοράς ΓεΣΥ, την οποία οφείλει να καταβάλει στον Έφορο μέσω της Δήλωσης DAS.
28. Η δήλωση DAS πρέπει να υποβάλλεται σύμφωνα με τις οδηγίες και διαδικασίες που καθορίζονται από τον Έφορο Φορολογίας. Σημειώνεται ότι κατά την υποβολή της Δήλωσης Παρακράτησης Φόρου και Εισφοράς ΓεΣΥ, υπάρχει ευχέρεια  να επισυνάπτονται οποιαδήποτε έγγραφα που υποστηρίζουν τις συνθήκες υπό τις οποίες έγινε η παρακράτησης καθώς και τον υπολογισμό του παρακρατηθέντα φόρου, όπως για παράδειγμα συμφωνίες, τιμολόγια κ.α..
29. Η παρακράτηση εφαρμόζεται ανεξάρτητα από τη νομική σύσταση του προσώπου που συνάπτει τέτοια σύμβαση (π.χ. άτομο, εταιρεία, Κυβέρνηση, οργανισμό, ίδρυμα, σωματείο κτλ.) για κάθε πληρωμή, είτε αυτή είναι προκαταβολή είτε δόση, που γίνεται προς το πρόσωπο για το οποίο εφαρμόζονται οι πρόνοιες του Άρθρου 23 του περί ΦΕ Νόμου.

30. Για οδηγίες σχετικά με τη συμπλήρωση/υποβολή/τροποποίηση της δήλωσης DAS, μπορείτε να συμβουλευτείτε τον σχετικό ενημερωτικό οδηγό χρήσης του συστήματος TFA. 

31. Με την παρούσα εγκύκλιο, καταργείται η Ερμηνευτική Εγκύκλιος 2016/16. 
32. Η παρούσα εγκύκλιος εφαρμόζεται για συναλλαγές που προκύπτουν από συμβόλαια συμπεριλαμβανομένων και προφορικών συμφωνιών, τα οποία συνάπτονται μετά την έκδοση της παρούσας εγκυκλίου.





                                                                             Σωτήρης Α. Μαρκίδης
                                                                              Έφορος Φορολογίας




Κοινοποίηση:
Γενικό Ελεγκτή της Δημοκρατίας
Γενικό Λογιστή της Δημοκρατίας
Γενικό Διευθυντή Υπουργείου Οικονομικών
Πρόεδρο Εφοριακού Συμβουλίου
Παγκύπριο Δικηγορικό Σύλλογο
Σύνδεσμο Εγκεκριμένων Λογιστών Κύπρου (ΣΕΛΚ)
Σύνδεσμο Εσωτερικών Ελεγκτών Κύπρου
Σύνδεσμο Εταιρειών Παροχής Διοικητικών Υπηρεσιών (CYFA)
Σύνδεσμο Τραπεζών Κύπρου
Σύνδεσμο Ασφαλιστικών Εταιρειών Κύπρου
Cyprus Investment Funds Association (CIFA)
Κυπριακό Εμπορικό και Βιομηχανικό Επιμελητήριο (ΚΕΒΕ)
Ομοσπονδία Εργοδοτών και Βιομηχάνων (ΟΕΒ)
Cyprus Payroll Management Association (CPMA)
Cyprus VAT Association (CYVA)


ΠΑΡΑΡΤΗΜΑ

Άρθρο 23: Κέρδη επαγγελματιών, καλλιτεχνών, κ.α
του περί Φόρου Εισοδήματος Νόμου Αρ. 118(Ι)/2002, όπως έχει τροποποιηθεί

Το ακαθάριστο εισόδημα το οποίο αποκτά οποιοδήποτε άτομο το οποίο δεν είναι κάτοικος στη Δημοκρατία από την άσκηση στη Δημοκρατία οποιουδήποτε επαγγέλματος ή επιτηδεύματος, η αμοιβή προσώπων, τα οποία δεν είναι κάτοικοι στη Δημοκρατία, που παρέχουν υπηρεσίες ψυχαγωγίας στο κοινό και οι ακαθάριστες εισπράξεις οποιουδήποτε θεατρικού ή μουσικού ομίλου ή άλλης ομάδας προσώπων που παρέχουν υπηρεσίες ψυχαγωγίας στο κοινό, περιλαμβανομένων ποδοσφαιρικών ομάδων και άλλων αθλητικών αποστολών από το εξωτερικό, που προκύπτουν από παραστάσεις στη Δημοκρατία, υπόκεινται σε φορολογία με συντελεστή δέκα σεντ για κάθε λίρα:

Νοείται ότι όταν δυνάμει του παρόντος άρθρου επιβάλλεται φορολογία επί του ομίλου ή της ομάδας τα συνιστώντα αυτόν μέλη δεν υπόκεινται σε φορολογία


`
Υπουργείο Οικονομικών, Τμήμα Φορολογίας, 1471 Λευκωσία, 
Γωνία Μιχαλάκη Καραολή & Γρηγόρη  Αυξεντίου 1096 Λευκωσία
Ηλεκτρονικό ταχυδρομείο: headquarters@vat.mof.gov.cy  Ιστοσελίδα: http://www.mof.gov.cy/vat

